ไทยพร้อมเปิดงานมหกรรมศิลปะนานาชาติ Thailand Biennale Korat 2021 ยิ่งใหญ่รับเปิดประเทศ 10 ธันวาคมนี้
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ประสานงานจังหวัดนครราชสีมา เตรียมความพร้อมเปิดงานมหกรรมศิลปะนานาชาติ ครั้งที่ 2 (Thailand Biennale Korat 2021) อย่างเป็นทางการ โดยได้รับพระมหากรุณาธิคุณ จากสมเด็จพระกนิษฐาธิราชเจ้าฯ กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงเปิดงาน ณ พระตำหนักทิพย์พิมาน จังหวัดนครราชสีมา ในวันที่ 10 ธันวาคม 2564 สำหรับการจัดงานครั้งนี้ถือเป็นการจัดงานครั้งยิ่งใหญ่ของประเทศ หลังจากการเปิดประเทศรับนักท่องเที่ยว เบื้องต้นได้ร่วมกับภาคเอกชนผู้ประกอบการร้านอาหาร โรงแรม ที่พัก   ร่วมจัดกิจกรรมส่งเสริมการประชาสัมพันธ์การท่องเที่ยวและชมงานศิลปะเบียนนาเล่อย่างเต็มรูปแบบ  สำหรับงานศิลปินที่ร่วมจัดแสดงของศิลปินไทยและต่างชาติ รวม 53 คน จาก 25 ประเทศ  ได้แก่ สหรัฐอเมริกา อังกฤษ ออสเตรเลีย ออสเตรีย เบลเยี่ยม  ล่าสุดติดตั้งผลงานของศิลปินไทยเสร็จแล้ว อยู่ระหว่างทยอยติดตั้งผลงานของศิลปินต่างชาติ  ซึ่งผลงานแต่ละชิ้นสร้างความตื่นใจให้แก่นักท่องเที่ยวถือเป็นการเปิดแหล่งเช็คอินใหม่ รวมถึงผลงานศิลปะของศิลปินท้องถิ่นที่จัดแสดงยัง 3 อำเภอได้แก่ อำเภอเมือง อำเภอพิมาย และอำเภอปากช่อง และในการประชุมคณะรัฐมนตรีสัปดาห์นี้จะเปิดตัวกิจกรรมรณรงค์ประชาสัมพันธ์เชิญชวนคนไทยร่วมเป็นเจ้าบ้านต้อนรับนักท่องเที่ยว ที่จะจัดไปจนถึงเดือนปีหน้า ซึ่งตลอดระยะเวลาของการจัดงาน จะมีการเปิดตัวกิจกรรมอย่างหลากหลายเพื่อดึงดูดการท่องเที่ยว ภายใต้มาตรการโควิด-19 ซึ่งจังหวัดมีความพร้อมแล้วทุกด้าน อีกทั้งยังจัดแผนชวนเชิญสถาบันการศึกษาบริษัทนำเที่ยว โดยเฉพาะโรงเรียนหรือสถาบันการศึกษาได้จัดกิจกรรมนำนักเรียนนักศึกษาเข้าชมการจัดแสดงงานศิลปะเพื่อสร้างแรงบันดาลใจให้แก่เด็กและเยาวชน